Alles see oli kui kaugelenägev keskerakondlik linnavalitsus eesotsas peasekretär Savisaarega otsustasid korrastada Mustamäe parditiigi.  Nii kirjutab Tallinna ajaleht "Pealinn" novembris 2002, et tuleval aastal (s.o. 2003) on kavas korda teha Mustamäe Parditiigi ala, millest valdav osa säilitatakse võimalikult looduslähedasena. 9 miljoni krooni eest puhastatakse tiik ning püstitatakse kaldakindlustused... .  Valimispropagandas näidati parditiiki uhkusega ja põrutati lauale fraas "Tehtud!".    Täna, 2007. a. tekitab parditiik kõhklusi ja kutsub esile rahulolematust. SLÕL küsib otse välja: "Kas tõesti peab enne mõni laps ära uppuma, et asjad liikuma hakkaks?".    Teisipäeval parditiigi ääres käinud 1,9aastase Sandra-Katreni ema Vivian ja kaheaastase Joosep Marki vanaema Mare tunnistavad murelikult, et teist nii ohtlikku laste mänguplatsi Mustamäel ei olegi. "Ma imestan, et selline projekt üldse  läbi lasti," ütleb Mare.    Ta arvab, et loomulikult on iga vanema kohustus lapsel silma peal hoida ja tema ohutus tagada, kuid: "Kui siin on koos üle kolme 1,5-2aastase lapse, on juba väga keeruline nende hulgas enda mudilast jälgida ja vaadata, et ta lindudele järele joostes vette ei kukuks. Väga imelik, et siia tiigi ette mingit piiret pole pandud. Kas tõesti peab enne mõni laps ära uppuma, et asjad liikuma hakkaks?"    Vivian teab rääkida, et suuremad lapsed armastavad lollitades ja  teineteise ees edvistades just tiigi äärel kõndida. "No et siis teised näevad, kui julge ma olen. Ja vanem tütar rääkis mulle, et üks laps kukkus siia sisse," ütleb ta. "Aga väiksemad ju õpivad suurematelt kõik lollused ära ja arvavad, et äärel turnida ja vette kukkuda ongi hästi naljakas, sest suured ju naeravad."    Mänguväljak likvideeritakse    Mustamäe linnaosavalitsuse linnamajanduse osakonna juhataja Enn Allikmäe tunnistab, et piirde kohta on temalt ennegi korduvalt  küsitud. "Jah, see probleem on mulle tuttav. Kuid piirde rajamise kohta on kahesuguseid arvamusi. Ühed mõtlevad, et piire aitab õnnetusi ära hoida, teised väidavad vastupidist," selgitab ta. "Et suuremad lapsed hakkavad siis just sellel turnima ja see on veelgi ohtlikum."    Täiesti avatud juurdepääsu peapõhjus on aga see, et tiigi projekteerija on vastu mis tahes piiretele. "Nii ta paraku ütles jah, et piire on välistatud ja me ei saa sinna midagi parata," ütleb Allikmäe.    Tiigi  projekteerinud Kalle Pint ei välista, et neli aastat tagasi, kui tiigi ümberehitustööd algasid, ta sellised sõnad öelnud on. "Ma tõesti ei mäleta kõike, mis tol ajal räägitud sai," tunnistab ta. "Ehitasime uuesti üles tiigi ääres kunagi asunud vanad ja hävinenud müürid ja vanasti ei olnud seal mingeid piirdeid ees," selgitab ta ja lisab, et loomulikult on kogu projekt palju kenam, kui veekogule avaneb vaba vaade. "Kui sinna tiigi ette mingi takistus teha, peaks see olema mitteronitav piire, et ei tekiks veel ühte  õnnetuste juhtumise võimalust," arvab ka tema ja soovitab probleemiga tegeleda objekti praegusel omanikul ehk linnal.    Kuid probleem peaks juba järgmisel aastal lahenduse saama. Nimelt korrastatakse siis parki ja mänguplats viiakse üle pargi keskele. "Senikaua tuleb lastel läbi ajada vana väljakuga. Seda me enne ära ei vii, kui uus valmis," lubab ta.    Praegu rikub laste liulaskmisrõõmu auk suures liumäes. Kas see ära parandatakse, Allikmäe öelda ei oska. "Mänguväljakutega tegeleb nüüd  keskkonnaamet. Kui nemad arvavad, et peaks parandama, siis seda tehakse. Kuigi praeguse seisuga mänguväljak ju likvideeritakse," ütleb ta, lubades siiski juhtida keskkonnaameti tähelepanu katkisele liumäele.    Uus väljak tuleb Tammsaare tee 74 maja taha. "Seal on tühi ala, kuhu ehitamegi ühe Mustamäe suurema ja moodsama mänguväljaku. Paraku ei saa rahastamiseprobleemide tõttu ehitust alustada varem kui järgmisel aastal," ütleb Allikmäe.    Uuele mänguväljakule tuleb 16 atraktsiooni,  plaanis on paigaldada platvormid, paviljonid, labürindid, liutunnelid, köisrajad, kummiseinad, tunnelid, kiiged, ronilad.    Park saab uue näo    Parditiigi pargi korrastamist alustati juba mõni aasta tagasi, kui süvendati suurt tiiki. Seejärel korrastati kallas ning rajati müür, ehitati purskkaev ja paigaldati skulptuur. Park sai ka uue valgustuse.    Enn Allikmäe sõnul peaks parditiigi park veel sel aastal uue näo saama. "Kuupäevi ma veel öelda ei oska, kuid kindlasti tuleks  selle aasta sees ära lõpetada kõik tööd, mis paaril varasemal aastal alustatud," kinnitab ta. "Suur tee, mis läbi pargi läheb, võetakse üles ja tehakse uus. Uued lambid, mis praegu on jah suhteliselt sinka-vonka, on paigaldatud uue tee äärde," selgitab Allikmäe.    Uued valgustatud teed on plaanis ehitada ka soostunud puudesallu ja terve pargi ümber. "Kuid soostunud ala me korrastama ei hakka, see jääbki selliseks looduslikuks," kinnitab Allikmäe. Põhjus on selles, et tiigile nime andnud pardid  pidid niigi süvendamistööde ajal oma pesitsuspaigad hülgama ja kolima pargi teise otsa. Neid ei taheta rohkem häirida.    Praeguse liivakasti ja liumäe asemele rajatakse teed ja haljastus.    NB! Mustamäe parditiigi ääres asuv mänguplats pole lastele turvaline. Liivakastist tiigini on kõigest mõnikümmend sammu ja veekogu ees ei ole ühtegi piiret, mis takistaks mudilast vette kukkumast. Linnaosavalitsus lubab järgmiseks aastaks parki uue mänguväljaku ehitada, aga piiret tiigi ette ei pane.